Linkin Park

**Linkin Park** ir ASV rokgrupa, kas tika izveidota 1996. gadā. Grupa pārdevusi vairāk nekā 100 miljonu albumu kopiju un saņēmusi divas "Grammy" balvas. Linkin Park guva labus panākumus jau ar savu pirmo albumu Hybrid Theory, bet nākamie divie ieraksti Meteora un Minutes to Midnight turpināja padarīt grupu arvien populārāku.

Linkin Park pirmajos divos albumos dominēja ņūmetāls un reproks, bet Minutes to Midnight grupa vairāk variēja ar stiliem.

No 1996. līdz 1998. gadam grupu sauca **Xero** un 1999. gadā par **Hybrid Theory**.

## Vēsture
### Agrie gadi (1996-1999)

Sākotnēji grupa sastāvēja no trim vidusskolas draugiem - Maika Šinodas, Breda Delsona un Roba Burdona. Pēc vidusskolas pabeigšanas puiši sāka muzicēšanu uztvert nopietnāk, piesaistot arī Džo Hanu, Deivu Ferelu un Marku Veikfīldu. Grupas pirmais nosaukums toreiz bija Xero. Pirmie ieraksti 1996. gadā tika veikti Šinodas guļamistabas studijā. Darbs īpaši nevedās, tādēļ grupu pameta Veikfīlds.

Grupa ilgi meklēja Veikfīlda aizstājēju, līdz 1999. gada martā Xero papildināja Česters Beningtons. Viņš uzvarēja "konkursā" par solista vietu sava unikālā dziedāšanas stila dēļ. Jaunais kopvokāls starp Šinodu un Beningtonu ļāva grupai atdzimt un radīt vēlmi strādāt pie jaunām dziesmām. Renesanse beidzās ar nosaukuma maiņu - sākumā uz Xybrid Theory, bet pēc tam uz Linkin Park, kas ir atvasinājums no Linkolnas Parka Santmonikā. Grupa vairākas reizes centās parakstīt līgumu ar Warner Records ierakstu kompāniju. Visbeidzot viņiem to izdevās izdarīt ar Džefa Blū palīdzību, kurš tagad ir Warner Bros. viceprezidents.

### Hybrid Theory (2000-2002)

Linkin Park pirmais studijas albums Hybrid Theory iznāca 2000. gada 24. oktobrī. Grupas padarīto labi novērtēja arī fani - tika pārdoti apmēram 4,8 miljoni albumu, līdz ar to Hybrid Theory kļuva par vienu no labāk pārdotajiem albumiem 2001. gadā. Tikmēr singli Crawling un One Step Closer ieguva vietu starp visvairāk spēlētajām dziesmām alternatīvā roka radio. Grupa arī saņēma savu pirmo Grammy balvu ar dziesmu Crawling par labāko smagā roka uzstāšanos. Tāpat Linkin Park tika nominēta kategorijās par labāko jauno grupu un labāko roka albumu. Tāpat Linkin Park saņēma divas MTV balvas - par labāko rokmūzikas video un labāko režiju - abas par dziesmu In the End.

Šajā laikā grupa saņēma daudzus uzaicinājumus uz dažādām tūrēm un koncertiem, kā piemēram, Ozija Osborna rīkoto Ozzfest. Viņi rīkoja arī paši savu tūri, ko nosauca par Projekt Revolution. Līdz šim tajā spēlējuši tādi pazīstami mākslinieki kā HIM, Snoop Dogg un Korn. Kopā 2001. gadā grupa Linkin Park sniedza 324 koncertus. Grupā atgriezās Deivs Ferels un tika uzsākts darbs pie remiksu albuma. Tā nosaukums bija Reanimation un tas iznāca 2002. jūlija beigās. Kā viesmākslinieki albumā tika pieaicināti tādi slaveni mūziķi kā Džonotans Deiviss no Korn, tāpat arī vairāki hip-hopa izpildītāji. Pirmajā nedēļā tika pārdoti apmēram 270 000 albuma kopiju.

### Meteora (2002-2004)

Pēc Hybrid Theory un Reanimation panākumiem Linkin Park kādu laiku koncertēja ASV. 2002. gada decembrī grupa paziņoja par darba sākšanu pie jauna albuma. Tā nosaukums *Meteora* tika izvēlēts, pateicoties vietai ar šādu nosaukumu Grieķijā, kur uz akmeņiem uzbūvēti daudzi klosteri. Albums iznāca 2003. gada 25. maijā un jau pirmajā nedēļā tika pārdoti vairāk nekā 800 000 kopiju. Oktobrī pārdoto kopiju skaits jau sasniedza apmēram trīs miljonus. Lielie panākumi atļāva Linkin Park sarīkot vēl vienu Projekt Revolution tūri. Grupa piedalījās arī Summer Sanitarium Tour 2003, uz kuru viņus ielūdza Metallica. 2004. gada sākumā viņi devās pasaules tūrē ar nosaukumu *Meteora World Tour*.

Par *Meteora* grupa ieguva MTV balvas par labāko roka video (Somewhere I Belong) un skatītāju balvu par Breaking The Habit. Tāpat tika saņemtas arī divas radio mūzikas balvas. Tomēr *Meteora* nebija tik veiksmīgs kā grupas pirmais albums Hybrid Theory.

### Blakusprojekti un labdarība (2004-2006)

Pēc *Meteora* koncerttūres beigšanas grupa nolēma atlikt jauna albuma ierakstīšanu, uz kādu laiku pievēršoties citiem projektiem. Beningtons izveidoja grupu Dead By Sunrise, kamēr Šinoda darbojās kopā ar Depeche Mode. Vēlāk arī viņš izveidoja jaunu grupu, nosaucot to par Fort Minor. Pirms tam grupa kopā ar reperi Jay-Z ierakstīja remiksa albumu Collision Course. Piepalīdzot Jay-Z, Fort Minor izdeva savu debijas albumu.

Grupa piedalījās arī labdarības pasākumos. Linkin Park palīdzēja savākt naudu viesuļvētrā Čārlijs cietušajiem, vēlāk palīdzēja arī tiem, kurus bija skārusi viesuļvētra Katrīna. Tāpat tika palīdzēts 2004. gada cunami cietušajiem.

Šajā laika posmā grupa ieguva arī savu otro Grammy balvu - par kopsadarbībā ar Jay-Z tapušo remiksu Numb/Encore.

### Minutes to Midnight (2006-2008)
[185px|right|thumb|[Projekt Revolution laikā 2007. gadā]]
Grupa 2006. gadā atgriezās ierakstu studijā, lai sāktu strādāt pie sava jaunā albuma, tā producēšanai izvēloties Riku Rubinu. Sākumā Linkin Park ziņoja, ka albums varētu iznākt jau 2006. gadā, tomēr vēlāk tā izdošana tika atlikta uz nākamo gadu. Tāpat tika paziņots par to, ka grupa albuma dziesmu tekstos pievērsīsies jaunām tēmām.

Linkin Park trešais albums Minutes to Midnight atkarībā no atrašanās vietas iznāca laika posmā no 2007. gada 9. līdz 18. maijam. Par spīti mainītajam stilam, albums guva labus panākumus - tas tika gan labi pārdots, gan saņēma labas atsauksmes no kritiķiem, kuri uzsvēra, ka šis ir grupas svarīgākais albums.

Pirmais singls bija dziesma What I`ve Done. Tieši pateicoties šim skaņdarbam, Linkin Park ieguva Amerikas Mūzikas Balvu nominācijā "Iecienītākais Alternatīvās mūzikas mākslinieks". Arī nākamie singli guva ievērojamus panākumus. Grupa atkal sadarbojās ar kādu repa mūzikas pārstāvi - šoreiz ar Busta Rhymes, ar kuru kopā ierakstīja dziesmu We Made It.

Prezentējot šo albumu, 2008. gada 11. jūnijā grupa sniedza koncertu arī Latvijā.

### A Thousand Suns (2008 - 2011)

Česters Beningtons paziņoja, ka jaunais albums, visticamāk, iznāks 2009. gada vidū. 2009. gada 18. maijā tika izlaista dziesma "New Divide", kas parādījās arī filmas "Transformeri: Pieveikto atriebība" skaņu celiņā.

2009. gada maijā Linkin Park paziņoja, ka viņi raksta ceturto albumu, kas iznāks 2010. gadā.

2010. gada janvārī Linkin Park izdeva jaunu dziesmu *Not Alone,* kas sacerēta, lai atbalstītu cilvēkus, kuri nonākuši Haiti zemestrīces krīzē. Februārī Linkin Park izlaida oficiālo dziesmas video savā mājaslapā.

2010. gada 26. aprīlī grupa izveidoja video spēli *[[8-Bit Rebellion!]]*, kas paredzēta iPod touch, iPhone un iPad. Spēlē iekļauta dziesma *Blackbirds*, kuru var iegūt, kad spēlētājs pabeidz spēli. Maiks Šinoda spēli iestatīja tā, ka tā regulāri tiks papildināta ar jaunu saturu.

6. jūnijā grupa atklāja, ka albums ir tuvu pabeigšanai, un ir paziņoti pirmie pieci datumi 2010. gada *A Thousand Suns* tūrei. Sešas dienas vēlāk Šinoda atklāja, ka Linkin Park ir gandrīz izdomājuši visas prasības albumam, kas iekļauj dziesmu secību, albuma nosaukumu un vāka noformējumu.

8. jūlijā Linkin Park oficiāli paziņoja, ka viņu jauno albumu *[[A Thousand Suns]]* ir ieplānots izdot 14. septembrī. Albuma pirmais singls *[[The Catalyst]]* tika izdots 2010. gada 2. augustā. Otrā dziesma, Wretches and Kings, tika izdota 2. septembrī cilvēkiem, kuri pasūtīja albumu, pirms tas iznāca. 2010. gada 8. septembrī grupa izdeva vēl divas dziesmas *[[Waiting for the End]]* un *Blackout* savā Myspace lapā.

Grupa arī izdeva daudzas neizlaistas dziesmas un demo speciāli Linkin Park Underground biedriem.

Grupa sasniedza #8 ''Billboard'' Social 50, kas ir aktīvāko mākslinieku tops pasaules vadošajās sociālo tīklu lapās. Citā *Billboard* Year-End topā grupa sasniedza #92 *Top mākslinieku* topā, kā arī *A Thousand Suns* sasniedza #53 *Billboard* Top 200 albumi un #7 2010. gada Year-End Roka albumi, un *The Catalyst* sasniedza #40 Roka dziesmu topā.

### 2023. gads–pašlaik: Atgriešanās un From Zero
2023. gadā grupa vērsās pie dziedātājas Emīlijas Ārmstrongas un mūziķa Kolina Britaina ar ideju atkalapvienoties ar nosaukumu *Linkin Park*, lai ierakstītu un izdotu jaunu mūziku, kā arī izpildītu grupas vecās dziesmas.

2024. gada 30. aprīlī Billboard žurnāls ziņoja, ka Linkin Park rezervēšanas aģentūra WME ir pieņēmusi piedāvājumus gan potenciālai atkalapvienošanās turnejai, gan festivālu uzstāšanās reizēm 2025. gadā, un grupas sastāvā darbojas Šinoda, Delsons, Farels un Ārmstronga kā vokāliste Čestera Beningtona vietā. 24. augustā grupa bez paskaidrojumiem uzsāka 100 stundu atpakaļskaitīšanu līdz 28. augustam, un, sasniedzot nulles punktu, atiestatīja atpakaļskaitīšanu, radot kļūmi plkst. 9:05. 5. septembra pasākumā Linkin Park paziņoja, ka Emīlija Ārmstronga no grupas Dead Sara būs grupas jaunā vokāliste, kā arī par bundzinieku kļūs Kolins Britains, aizstājot Robu Burdonu, kurš bija tomēr nolēmis pamest grupu. Grupa izdeva arī jaunu dziesmu "The Emptiness Machine" no gaidāmā jaunā albuma "From Zero", kas tika izdots 2024. gada 15. novembrī.

Ārmstrongas ierašanās Linkin Park ir atkal pievērsusi uzmanību viņas iespējamajam atbalstam aktierim un dīdžejam Denijam Māstersonam pirms viņa notiesāšanas par izvarošanu 2023. gadā un viņa saitēm ar Saientoloģijas baznīcu, ko The Mars Volta un At the Drive-In grupu vokālists Sedriks Bikslers-Zavala pirmo reizi atklāja 2023. gadā, apgalvojot, ka Linkin Park dalībnieki "nav veikuši pienācīgu izpēti pirms viņas pieņemšanas grupā". Viens no Beningtona dēliem sacīja, ka Linkin Park "ir nodevuši fanu uzticību", mainot grupas sastāvu. Ārmstronga atbildēja uz kritiku Instagram, norādot, ka viņa nav runājusi ar Māstersonu kopš 2020. gada tiesas sēdes, kurā viņa piedalījās un nosodīja viņa noziegumus. Tomēr viņa neprecizēja savu statusu Saientoloģijas baznīcā.

Pēc grupas atgriešanās paziņojuma publicēšanas Linkin Park uzsāka sešu koncertu turneju arēnās četros kontinentos, kas sākās 11. septembrī "Kia Forum" klubā Inglvudā un noslēgums bija paredzēts 11. novembrī "Coliseo Medplus" klubā Bogotā. Vēl trīs koncerti tika pievienoti 24. septembrī, un turneja tika pagarināta līdz 15. novembrim, un iesildītājmākslinieki šajos koncertos bija grupas Bad Omens, Helmet, Gene Dawson un Sleep Token. Saskaņā ar Maika Šinodas teikto, Linkin Park 2025. gadā arī "intensīvi koncertēs". Pēc tam, kad Alekss Feders uzstājās viņa vietā grupas atgriešanās pasākumā, Breds Delsons paziņoja par savu lēmumu atteikties no dalības koncerttūrēs, lai koncentrētos uz grupas "aizkulišu" darbības aspektiem. Atsauksmes par 27 dziesmu šovu laikrakstos Los Angeles Times, USA Today un Variety bija pārsvarā pozitīvas. Jaunā albuma otrais singls "Heavy Is the Crown" tika izdots 2024. gada 24. septembrī un tika izmantots kā videospēļu izstrādātājas kompānijas "Riot Games" esporta "League of Legends" pasaules čempionāta tituldziesma.

24. oktobrī grupa izdeva singlu "Over Each Other" un tā mūzikas videoklipu. Videoklipu filmēja Dienvidkorejā un to režisēja Džo Hāns, un tajā piedalījās Emīlija Ārmstronga un Dienvidkorejas aktrise Kona Sunha. Dziesmā vokāla partiju izpilda tikai Emīlija Ārmstronga.

Dažas dienas pirms albuma "From Zero" izdošanas, koncertā Dalasā, 8. novembrī, grupa pirmo reizi dzīvajā izpildīja neizdoto smagā metāla stilā ieturētu dziesmu "Casualty". Tajā pašā koncertā ģitārists no grupas "Helmet" Peidžs Hamiltons pirmo reizi dzīvajā kopā ar grupu izpildīja dziesmu "All for Nothing" no albuma "The Hunting Party". 13. novembrī grupa izdeva dziesmu "Two Faced" un tās mūzikas videoklipu.

## Stils
Ja Hybrid Theory un Meteora bija ieturēti reproka un ņūmetāla stilā ar alternatīvā roka un elektronikas elementiem, tad albumā Minutes to Mindnight grupa vairāk variēja ar žanriem un stilu. Līdz ar to tikai divās dziesmās vairs bija sastopams reps un pirmo reizi parādījas ģitāru solo. Los Angeles Times žurnāls šo skanējumu salīdzināja ar U2. Pati grupa Minutes to Midnight raksturo kā klasiskā roka, pankroka un hiphopa ritmu apvienojumu.

Daudz grupas mūziku ietekmēja tas, ka Linkin Park bija divi solisti. Česters Beningtons sākumā vairāk izmantoja kliedzienus dažādās formās, vēlāk viņš pārgāja uz melodiskāku dziedāšanu. Maikls Šinoda ir grupas šova cilvēks un reperis. Viņš arī dzied gandrīz visus bekvokālus un jaunākajā albumā vairākām dziesmām viņš ir vadošais vokālists.

Abi dziedātāji attiecīgi ar 46. un 72. numuru ir iekļauti "Visu laiku labāko smagā metāla dziedātāju TOP 100".

## Grupas dalībnieki
### Laikjosla

### Pašreizējie dalībnieki
* Robs Burdons — bungas, perkusijas (1996 - šobrīd)
* Breds Delsons — vadošā ģitāra (1996 - šobrīd)
* Deivs Ferels — basģitāra, fona vokāls (1996 - 1999, 2001 - šobrīd)
* Džo Hans — miksēšana, programmēšana (1996 - šobrīd)
* Maiks Šinoda — ritma ģitāra, vokāls, taustiņinstrumenti (1996 - šobrīd)
* Emīlija Ārmstronga - vokāls (2024 - šobrīd)

### Bijušie dalībnieki
* Marks Veikfīlds — vokāls (1996-1998)
* Česters Beningtons — vokāls (1999-2017)

### Aizstājēji
* Kails Kristensens — basģitāra (1998 - 1999)
* Skots Koziols — basģitāra (1999 - 2001)

## Diskogrāfija

* *[[Hybrid Theory]]* (2000)
* *[[Meteora (albums)|Meteora]]* (2003)
* *[[Minutes to Midnight]]* (2007)
* *[[A Thousand Suns]]* (2010)
* *[[Living Things]]* (2012)
* *[[The Hunting Party (albums)|The Hunting Party]]* (2014)
* *[[One More Light]]* (2017)
* *[[From Zero]]* (2024)

## Apbalvojumi
### Amerikas mūzikas balvas
2003 - populārākais alternatīvās mūzikas mākslinieks
2004 - populārākais alternatīvās mūzikas mākslinieks
2007 - populārākais alternatīvās mūzikas mākslinieks

### Grammy balvas
2002 - labākā smagā roka uzstāšanās (par Crawling)
2006 - labākais dziedāšanas/repa kopdarbs (par Jay-Z)

### MTV Europe balvas
2002 - labākā smagā roka grupa
2002 - labākā grupa
2004 - labākā rokgrupa
2007 - labākā grupa

### MTV Asia balvas
2002 - populārākais jaunais mākslinieks
2003 - populārākais video (par Pts.OF.Athrty)
2003 - populārākais alternatīvās mūzikas mākslinieks
2004 - populārākais video (par Breaking the Habit)
2004 - populārākā rokgrupa
2008 - populārākais ārzemju mākslinieks Āzijā

### MTV Video balvas
2002 - labākais roka video (par In the End)
2003 - labākais roka video (par Somewhere I Belong)
2003 - skatītāju balva (par Breaking the Habit)
2008 - labākais roka video (par Shadow of the Day)

### MuchMusic balvas
2008 - labākais grupas video (par Bleed It Out)

## Atsauces




## Ārējās saites

* 

* Linkin Park Underground 
* Linkin Park myspace.com profils 
* Linkin Park allmusic.com profils 
* Linkin Park Latvijā fanu saite